ПРЕГЛЕД ОДРЕДАБА КОЈЕ СЕ МЕЊАЈУ У ОКВИРУ

ПРОГРАМА ФИНАНСИЈСКЕ ПОДРШКЕ ЗА ПЛАСМАН МЕДА И ДРУГИХ ПРОИЗВОДА ПЧЕЛА У 2025. ГОДИНИ

1. ПРЕДМЕТ

Законом о буџету Републике Србије за 2025. годину („Службени гласник РС”, број 94/24), члан 8, у оквиру Раздела 21 - Министарство привреде, Главa 21.0, Програм 1509 - Подстицаји развоју конкурентности привреде, функција 410 - Општи, економски и комерцијални послови и послови по питању рада, Пројекат 4002 - Подршка развоју предузетништва, економска класификација 451 - Субвенције јавним нефинансијским предузећима и организацијама, опредељена су средства у износу од 1.600.000.000,00 динара, намењена за спровођење пројекта Подршка развоју предузетништва. Од наведеног износа, 50.000.000,00 динара намењено је за спровођење Програма финансијске подршке за пласман меда и других производа пчела у 2025. години (у даљем тексту: Програм).

Средства за реализацију овог програма представљају de minimis помоћ.

Подстицаји који се додељују на основу овог програма представљају наменска бесповратна средства субвенцију, која су, као таква, изузета од принудне наплате, сходно члану 48. Закона о платном промету („Службени лист СРЈ” бр. 3/02 и 5/03 и „Службени гласник РС”, бр. 43/04, 62/06, 111/09 - др. закон, 31/11 и 139/14 – др. закон).

Програмом се утврђују циљеви, корисници средстава, намена средстава, финансијски оквир, услови за доделу бесповратних средстава, начин спровођења и праћење спровођења Програма.

Програм спроводи Министарство привреде (у даљем тексту: Министарство) у сарадњи са Фондом за развој Републике Србије (у даљем тексту: Фонд).

Изрази којима се означавају лица у овом Програму односе се, подједнако, на лица мушког и женског пола, без обзира на то у којем су граматичком роду изражени.

1. ЦИЉЕВИ

Општи циљ Програма је подстицај развоја делатности привредних субјеката који се под строго контролисаним условима баве пласирањем природног меда и других производа пчела.

Специфични циљеви програма су:

- повећање откупа и продаје домаћег меда и других производа пчела;

- снижавање трошкова пословања и унапређење квалитета меда на тржишту;

- унапређење технолошких капацитета.

1. КОРИСНИЦИ СРЕДСТАВА

Средства опредељена Програмом намењена су за финансијску подршку привредним друштвима и предузетницима, који су регистровани у Агенцији за привредне регистре и имају уписан у Репистар одобрених објеката код Управе за ветерину, објекат намењен за пуњење и паковање меда и других производа пчела у коме се мед и други производи пчела, без обзира на порекло, пуне и пакују или се пуне и пакују услужно, а намењени су за стављање у промет.

Изузетно, за средства могу да конкуришу и привредна друштва и предузетници који су регистровани у Агенцији за привредне регистре и чији оснивачи имају уписан у Регистар објеката код Управе за ветерину, објекат за примарну производњу меда и других производа пчела у коме се мед и други производи пчела пореклом из сопственог пчелињака, сакупљају, врцају, пуне, пакују, складиште и стављају у промет. У том случају, услов је да одмах по набавци опреме, а најкасније до 31.12.2025. године овај привредни субјекат или предузетник изврши упис, у Репистар одобрених објеката код Управе за ветерину, објекта намењеног за пуњење и паковање меда и других производа пчела у коме се мед и други производи пчела, без обзира на порекло, пуне и пакују или се пуне и пакују услужно, а намењени су за стављање у промет.

1. НАМЕНА СРЕДСТАВА

Средства опредељена Програмом намењена су за куповину следеће нове опреме и то:

1. Машине и опрема за финализацију и паковање меда и других производа пчела (линије за пуњење и паковање меда, пунилице за тегле и боце, етикетирке, вакуум пакерице, опрема за паковање у кесице и мале дозе...)
2. Опрема за складиштење и чување меда и других производа пчела (INOX - прохромски резервоари за мед, контејнери за складиштење полена, прополиса, воска, камере за контролисану температуру складиштења….)
3. Доставна возила за превоз сировина и сопствених готових производа, као и друга транспортна средства која се користе у погону.

Сва улагања морају директно бити у функцији делатности коју привредни субјект обављања. Наведене ставке опреме не могу бити купљени од физичког лица, осим ако је предузетник. Средства Програма не могу се користити за набавку опреме у сврху шпекулативних радњи.

Добављач опреме не може бити повезано лице са корисником средстава по Програму у смислу Закона о привредним друштвима („Службени гласник РС”, бр. 36/11, 99/11, 83/14 – др. закон 5/15, 44/18, 95/18, 91/19 и 109/21) и Закона о банкама („Службени гласник РС”, бр. 107/05, 91/10 и 14/15) и мора бити кредибилан добављач.

Средства по овом програму не могу се користити за рефундирање трошкова у оквиру активности које су биле започете или завршене пре подношења захтева.

1. ФИНАНСИЈСКИ ОКВИР

Укупно расположива бесповратна средства за реализацију овог програма су 50.000.000,00 динара.

Привредни субјекти који задовоље услове Програма могу остварити право на финансијску подршку у виду бесповратних средстава која могу максимално износити 3.000.000,00 динара, односно највише до 50% укупне вредности улагања.

Преостали износ за набавку опреме привредних друштава и предузетника финансираће се из сопствених средстава.

Уколико је вредност одобрених средстава мања од вредности тражених средстава, подносилац захтева мора целокупан износ до пуне вредности опреме финансирати из сопствених средстава.

Бесповратна средства се морају обезбедити меницама привредног субјекта и личним меницама оснивача.

У случају где има више оснивача, сви оснивачи морају да дају личне менице, осим оних који имају испод 5% учешћа у власништву.

1. УСЛОВИ ЗА ДОДЕЛУ БЕСПОВРАТНИХ СРЕДСТАВА

Услови које морају да испуне подносиоци захтева:

1. да су поднели попуњен захтев за доделу бесповратних средстава са потребном документацијом Фонду;
2. да су поднели оригинал профактуре по којој се извршава набавка, који су издати након расписивања јавног позива, и нису старији од 30 дана од дана подношења захтева;
3. да су уписани у регистар Агенције за привредне регистре, Регистар одобрених објеката или Регистар објеката код Управе за ветерину и задовољавају све услове за кориснике Програма;
4. да нису у блокади и да над њима није покренут стечајни поступак или поступак ликвидације;
5. да су регулисали доспеле обавезе јавних прихода;
6. да подносилац захтева и повезана лица немају доспелих, а неизмирених обавеза према Фонду и другим државним повериоцима;
7. да нису конкуристили за набавку или набавили исту опрему уз подстицаје у виду бесповратних средстава, по другим програмима финансијске подршке;
8. уколико оснивач привредног субјекта који је подносилац захтева има у власништву више привредних субјекта, средства по овом програму може да добије само по основу једног привредног субјекта;
9. да је оснивач, који има 60 и више година старости, приложио, поред средстава обезбеђења у складу са овим програмом, полису животног осигурања или обезбедио јемство физичког лица;

10. да у текућој фискалној години и у претходне две године (односно у 2025, 2024. и 2023. години) заједно са повезаним лицима нису примили државну помоћ и de minimis помоћ чија би висина, заједно са траженим бесповратним средствима, прекорачила износ од 23.000.000,00 динара;

11. да позитивно послују и нису у тешкоћама. Привредни субјект који је основан пре мање од три године не сматра се привредним субјектом у тешкоћама, изузев ако је реч о малом или средњем привредном субјекту који испуњава услове за отварање стечајног поступка;

12. да су промене које су од значаја за утврђивање испуњености услова програма, извршене пре оглашавања Јавног позива;

У току поступка одлучивања о додели бесповратних средстава користиће се подаци из регистара и евиденција надлежних органа: Агенције за привредне регистре, Министарства пољопривреде, шумарства и водопривреде, Управе за ветерину и Пореске управе.

7. НАЧИН РЕАЛИЗАЦИЈЕ ПРОГРАМА

Министарство расписује јавни позив за подношење захтева за доделу бесповратних средстава.

Јавни позив, Упутство о начину спровођења Програма и конкурсна документација биће објављени на интернет сајту Министарства: [www.privreda.gov.rs](http://www.privreda.gov.rs) и Фонда: [www.fondzarazvoj.gov.rs](http://www.fondzarazvoj.gov.rs).

Јавни позив је отворен до утрошка средстава, а најкасније до 30.06.2025. године.

Захтев за доделу бесповратних средстава се подноси Фонду и то достављањем попуњеног обрасца за пријаву, као и пратеће документације којом се доказује испуњеност услова из овог програма електронским путем.

Фонд ће примати искључиво захтеве привредних субјеката који задовољавају све услове Програма и који су предали неопходну конкурсну документацију.

Привредни субјекти могу поднети само један захтев за доделу бесповратних средстава по овом програму код Фонда. Други захтев може бити поднет у периоду трајања јавног позива, тек након пријема обавештења да је привредном субјекту првобитан захтев одбијен.

Након пријема и обраде захтева за доделу бесповратних средстава, акредитоване регионалне развојне агенције (у даљем тексту: АРРА) могу бити послате да обаве теренску контролу, како би констатовале да ли стање на терену код подносиоца захтева одговара наводима у поднетој конкурсној документацији.

Информације о свим примљеним захтевима за доделу средстава, са предлогом за одобрење или одбијање захтева уз образложење разлога одобрења или одбијања и уз сву потребну документацију, Фонд доставља министру привреде, који доноси решење о прихватању захтева и додели бесповратних средства, према редоследу пријема формално исправних захтева, односно доноси решење о одбијању захтева или одбацивању захтева. Решење министра је коначно и против њега се може покренути управни спор.

Министар привреде задржава право да не додели бесповратна средства односно донесе решење о одбијању захтева у случају сумње да корисник не набавља средства у своје име и за свој рачун, у случају сумње у веродостојност документације, у случају сумње у репутациони ризик привредног субјекта и повезаних лица, као и у случају сумње да се средства набављају у циљу шпекулативних радњи, а не остваривања специфичних циљева Програма.

Решење о прихватању, одбијању или одбацивању захтева за доделу бесповратних средства министар привреде доставља Фонду, који решење доставља привредном субјекту и, у случају одобрења средстава, са њим закључује уговор о додели бесповратних средстава. Решење о прихватању захтева и додели бесповратних средстава мора да садржи обавештење корисника да му се додељује de minimis помоћ.

Датумом закључења уговора се сматра онај датум када је уговор потписан од стране овлашћеног лица Фонда. Привредни субјекти који нису потписали уговор о додели бесповратних средстава, у предвиђеном року, сматраће се да су одустали од додељених бесповратних средстава.

Уз уговор о додели бесповратних средстава, прилаже се и бланко меница привредног субјекта и бланко менице оснивача која служи као средство обезбеђења за додељена бесповратна средстава у случају да се утврди ненаменско трошење средстава, кршење услова Програма или евентуалне злоупотребе.

У случају раскида уговора, услед ненаменског трошења средстава, кршења услова Програма или злоупотреба, корисник је у обавези да врати бесповратна средства у остављеном року. Уколико то не учини, на основу проглашења обавеза доспелим, покреће се поступак принудне наплате при чему затезна камата почиње да се обрачунава од датума проглашења доспелим обавеза по исплаћеним средствима.

Корисник средстава је у обавези да врати одобрена бесповратна средства, у случају да, у року до године дана од дана закључења уговора о додели бесповратних средстава са Фондом:

1. обрише из регистра предузетничку радњу, односно покрене поступак ликвидације или стечаја привредног друштва,
2. отуђи предмет инвестиционог улагања или исти да у закуп,
3. није привредно активан и не доставља уредно финансијске извештаје.

По закључењу уговора о додели бесповратних средстава, након успостављања свих инструмента обезбеђења и достављања доказа да је привредни субјекат обезбедио сопствена и пренео их на рачун добављача, Фонд ће уплатити одобрена бесповратна средства директно на наменски рачун корисника, а на основу захтева корисника и валидне документације за пуштање средстава.

По усвајању Програма, Министарство ће са Фондом потписати уговор о комисиону који се односи на реализацију Програма, којим ће на Фонд бити пренета обавеза прикупљања и обраде захтева привредних субјеката за доделу бесповратних средстава, обавеза закључивања уговора о коришћењу бесповратних средстава са привредним субјектима, контроле наменског коришћења бесповратних средстава и поштовања услова Програма у периоду од годину дана од дана закључења уговора о додели бесповратних средстава са Фондом и редовног извештавања Министарства као и извештавања о евентуалним неправилностима и злоупотребама.

Министарство ће, по закључењу уговора са Фондом, пренети целокупна средства за реализацију овог програма Фонду на подрачун за посебне намене, група подрачуна 724-Рачуни за посебне намене фондова Републике Србије код Управе за трезор, у складу са уговором о реализацији Програма.

Сви одредбе Програма биће детаљно разрађене у Упутству за спровођење Програма, које ће, заједно са Јавним позивом и осталом конкурсном документацијом, бити објављени на интернет сајту Министарства: www.privreda.gov.rs и Фонда: www.fondzarazvoj.gov.rs.

8. ПРАЋЕЊЕ РЕАЛИЗАЦИЈЕ ПРОГРАМА

Надзор и контролу наменског коришћења средстава врши Фонд. У реализацији контроле наменског коришћења средстава техничку помоћ Фонду могу пружати АРРА. Фонд ће у периоду до месец дана од дана потписивања последњег уговора са корисником средстава по Програму доставити извештај о реализацији Програма Министарству. Министарство ће извештај ради информисања доставити Влади. Корисник средстава дужан је да Министарству, Фонду, АРРА и Комисији за контролу државне помоћи у сваком тренутку, од подношења захтева до истека две године од закључења уговора, омогући теренску контролу и увид у документацију потребне ради потпунијег сагледавања захтева и контроле реализације инвестиционог пројекта.

Фонд ће достављати годишње извештаје о реализацији и контроли спровођења Програма Министарству након годину дана од датума потписивања последњег уговора са привредним субјектом, који ће Министарство доставити ради информисања Влади.

Фонд ће сва неутрошена средства у року од 10 дана од подношења Извештаја о реализацији програма пренети у буџет Републике Србије, сем уколико Влада посебним актом не распореди средства за реализацију програма који су намењени развоју предузетништва.

**ОБРАЗЛОЖЕЊЕ**

1. ПРАВНИ ОСНОВ ЗА ДОНОШЕЊЕ ЗАКЉУЧКА

Правни основ за доношење овог закључка садржан је у члану 8. Закона о буџету Републике Србије за 2025. годину („Службени гласник РС”, број 94/24), где су у оквиру Раздела 21 - Министарство привреде, Главa 21.0, Програм 1509 - Подстицаји развоју конкурентности привреде, Функција 410 - Општи, економски и комерцијални послови и послови по питању рада, Пројекат 4002 - Подршка развоју предузетништва, економска класификација 451 - Субвенције јавним нефинансијским предузећима и организацијама, опредељена средства у износу од 1.600.000.000,00 динара, намењена за спровођење пројекта Подршка развоју предузетништва, као и у члану 43. став 3. Закона о Влади („Службени гласник РС”, бр. бр. 55/05, 71/05 –исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. Закон), којим је прописано да кад не доноси друге акте, Влада доноси закључке.

1. РАЗЛОЗИ ЗА ДОНОШЕЊЕ ОВОГ ЗАКЉУЧКА

Разлози за доношење овог закључка и програма садржани су у чињеници да је један од основних циљева Владе Републике Србије системска подршка повећању конкурентности домаћих производа. Квалитетан домаћи мед има велику потражњу на иностраним тржиштима, посебно у ЕУ:

Производња меда и пчелињих производа доприноси самозапошљавању у руралним срединама, смањује миграције из села и мање развијених подручја у градове, а утиче и на смањење увоза ових производа. Подршка привредним субјектима са одобреним објектима смањује простор за нелегалну продају и стављање на тржиште фалсификованог меда.

Средства опредељена предложеним програмом намењена су за финансијску подршку за набавку опреме неопходне за паковање и пласман на тржиште меда и пчелињих производа.

Општи циљ Програма је подстицај развоја делатности привредних субјеката који се под строго контролисаним условима баве пласирањем природног меда и других производа пчела, а специфични циљеви програма су повећање откупа и продаје домаћег меда и других производа пчела, снижавање трошкова пословања и унапређење квалитета меда на тржишту и унапређење технолошких капацитета.

Како би се подстакла привредна активност везана за производњу и прераду меда и других пчелињих производа, Влада доноси Закључак изменама Закључка о усвајању Програма.

Имајући у виду чињеницу значаја пружања подршке субјектима који се баве баве пласирањем природног меда и других пчелињих производа као и трајање јавног позива до краја јуна 2025. године интенција је да се омогући коришћење ових средстава и субјектима који су заинтересовани да се баве овом делатношћу и имају у плану да се региструју.

1. ОБРАЗЛОЖЕЊЕ ПОЈЕДИНАЧНИХ РЕШЕЊА

Тачком 1. овог закључка усваја се Програм o изменама Програма, који је одштампан уз овај закључак и чини његов саставни део.

Тачком 2. овог закључка, утврђено је да ће се овај закључак, ради реализације, доставити Министарству привреде, које ће примерак овог закључка доставити Фонду за развој Републике Србије.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА РЕАЛИЗАЦИЈУ ЗАКЉУЧКА

За реализацију овог закључка нису потребна додатна средства из буџета Републике Србије. За реализацију овог програма обезбеђена су финансијска средства у буџету Републике Србије за 2025. годину („Службени гласник РС”, број 94/24).

V. РАЗЛОЗИ ЗА ХИТНО ДОНОШЕЊЕ ЗАКЉУЧКА

Предлог закључка којим се усваја Програм потребно је усвојити по хитном поступку како би у што краћем року средства опредељена за ове намене под повољним условима била стављена на располагање крајњим корисницима, имајући у виду чињеницу да је заинтересованост за овакав вид финансирања велика, а свакако и значајна због бенефита који им се пружају за развијање пословања.